বড় ব্যানারে জ্বলজ্বল করছে একটি লাইন। তাতে লেখা, ‘মেডিক্যাল কলেজের উজ্বলতম নক্ষত্র নির্মল মাজিকে জানাই সুস্বাগতম’।
বৃহস্পতিবার হাসপাতালে আসা রোগীর আত্মীয়দের অনেকে ওই ব্যানার দেখে হাসলেন। অনেকের বক্তব্য, মহেন্দ্রলাল সরকার নন, বিধানচন্দ্র রায় নন, মেডিক্যাল কলেজের উজ্জ্বলতম নক্ষত্রের নাম নির্মল মাজি! তবে প্রাক্তনী থেকে বর্তমান পড়ুয়াদের অনেকেই সযত্নে এড়িয়ে গিয়েছেন মন্তব্য।
এদিন ছিল মেডিক্যাল কলেজের ১৮২তম প্রতিষ্ঠাদিবস। সেই অনুষ্ঠানমঞ্চের বাইরে চারিদিকে ঝুলছিল ওই ব্যানার। তার তলায় লেখা ছিল নির্মল অনুগামীদের নাম। তাঁদের মধ্যে একজন ‘প্রোগ্রেসিভ জুনিয়র ডক্টরস অ্যাসোসিয়েশনে’র সাধারণ সম্পাদক রৌনক হাজারি। কেন নির্মলকে মেডিক্যালের ‘উজ্বলতম নক্ষত্র’ লিখেছেন? প্রশ্ন শুনেই রেগে যান রৌনক। বলেন, ‘‘মন্তব্য করব না।’’ তারপর বলেন, ‘‘আরে ফোনটা রাখুন। ফোনটা কিন্তু আপনাকে রাখতে বলছি।’’ তার পরেই ফোন কেটে দেন।



কলকাতা মেডিক্যাল কলেজের কৃতীরা

			মহেন্দ্রলাল সরকার
			সূর্যকুমার গুডিভ চক্রবর্তী
			নীলরতন সরকার
			সুরেশপ্রসাদ সর্বাধিকারী
			বিধানচন্দ্র রায়
			রাধাগোবিন্দ কর
			সুন্দরীমোহন দাস
			উপেন্দ্রনাথ ব্রহ্মচারী
			ভোলানাথ বোস
(★ দীর্ঘ তালিকা থেকে কয়েকটি নাম।)



এশিয়ার প্রথম মেডিক্যাল কলেজের কাছে এই প্রতিষ্ঠাদিবস এতটাই গুরুত্বপূর্ণ যে, দেশ-বিদেশ থেকে প্রাক্তনীরা হাজির হন এই দিনে। থাকেন বর্তমান ছাত্রেরাও। তৃণমূলের চিকিৎসক নেতার নাম মাহাত্ম্য প্রচারকে কী চোখে দেখছেন? চিকিৎসকদের একাংশ জানালেন, এটা মেডিক্যালের ঐতিহ্যে আঘাত।  এক বিভাগীয় প্রধান বলেন, ‘‘মাথা হেঁট হয়ে যাচ্ছে লজ্জায়। এ কী পাগলামো?’’ স্বাস্থ্যভবনের এক শীর্ষ-কর্তা বলেন, ‘‘অসভ্যতার সীমা থাকে। কিছু বলার নেই। শেষ করে দিচ্ছে।’’ তবে কলেজের অধ্যক্ষ তপনকুমার লাহিড়ী ফোন ধরেননি। উত্তর দেননি টেক্সট মেসেজেরও। ফোন ধরেননি নির্মলও। তাঁর কাছ থেকেও টেক্সট মেসেজের জবাব মেলেনি।
মেডিক্যালের ইতিহাসে কৃতীর তালিকা দীর্ঘ। কলেজের সঙ্গে যুক্ত ছিলেন মতিলাল শীল, নর্মান বেথুন থেকে ডেভিড হেয়ারের মতো ব্যক্তিত্ব। নোবেল জয়ী বিজ্ঞানী সি ভি রমন যেখানে গবেষণা করতেন, সেই ‘ইন্ডিয়ান ইনস্টিটিউট ফর কালটিভেশন অফ সায়েন্সে’র প্রতিষ্ঠাতা মহেন্দ্রলাল সরকার মেডিক্যালেরই ছাত্র। এখানকারই ছাত্র ছিলেন উপেন্দ্রনাথ ব্রহ্মচারী, নীলরতন সরকার, বিধানচন্দ্র রায়, রাধা গোবিন্দ করের (আর জি কর) মতো চিকিৎসকেরা।
নির্মল সকলের মধ্যে উজ্বলতম? প্রাক্তনীদের ইউনিয়নের সম্পাদক তথা এসইউসি’র প্রাক্তন সাংসদ তরুণ মণ্ডল হাসতে হাসতে বলেন, ‘‘দেখুন এখানকার ছাত্রেরা সকলেই স্ব-স্ব ক্ষেত্রে কৃতী। কে কোন ক্ষেত্রে কী কাজের জন্য কৃতী সেটাও সকলেই জানেন। এবার বুঝে নিন, উজ্বলতম কে, কেন এবং কীসের জন্য।’’
নির্মলের নাম লেখা ফলক রয়েছে মেডিক্যাল কলেজের আনাচে-কানাচে। তারপর থেকেই চিকিৎসকদের একাংশের কাছে তাঁর পরিচিতি ‘স্টোনম্যান’ হিসাবেই। তাঁদের কটাক্ষ, আরও উজ্জ্বল হচ্ছে স্টোন। ক্রমশ নক্ষত্র হয়ে উঠছেন ‘স্টোনম্যান’।